餞盛景則教授
作者：林景熙
朝代：宋

paragraphs: 空明仙人朝帝所，跨鶴凌虛墮霜羽。
洞中石髓流不乾，聖泉寫入君肺腑。
潘江陸海一目盡，自提脩綆汲千古。
碧芹水冷涵夜燈，丹鳳山空鳴曉鼓。
有時白戰風騷場，小巫見之縮雙股。
飯雖不足仁義腴，牆陰老薺羹春苦。
丈夫出處各有道，天地綱常要撐拄。
俗吏惟知騁刀筆，腐儒亦或拘訓詁。
雲霧窗寒森寶書，廣文袖有修月斧。
離亭酒短秋帆開，雁蕩峰前桂花雨。